‘ANC sal oor 107 jaar steeds hier wees’Pres. Cyril Ramaphosa deel biljette op Port Shepstone uit om inwoners te nooi na die ANC se 107de verjaardagparty in Durban. Foto: ANA Die president van Suid-Afrika en van die ANC het Maandag aan ŉ skare ondersteuners gesê die regerende party sal oor 100 jaar steeds hier wees. Pres. Cyril Ramaphosa het op Port Shepstone aan KwaZulu-Natal se suidkus gepraat as deel van ŉ veldtog om inwoners te oorreed om aan die party se 107de verjaardagparty in Durban deel te neem. Die ANC-leierskap – wat as die topses bekendstaan – het Maandag op die Tuinprovinsie toegesak om steun vir die vierings te werf wat sal uitloop op die bekendstelling van die party se verkiesingsmanifes Saterdag in die Moses Mabhida-stadion. Ramaphosa het ŉ aantal blitsverskynings gemaak in die omgewing van Port Shepstone. Hy is vergesel van die party se provinsiale voorsitter, Sihle Zikalala. By die taxistaanplek in Port Shepstone het hy biljette uitgedeel waarin inwoners na die party genooi word en ook met pendelaars en verbygangers gesels. Die president het ook die omstrede behuisingsprojek Masinenge naby Margate besoek en gesels met inwoners wat daarby sal baat vind sodra vertragings aan die bouwerk eendag uit die weg geruim kan word. Hy het aan inwoners gesê die ANC is bewus van al die “nuwe” partye wat die land se politieke arena betree, maar dat hulle so gou sal verdwyn as wat hulle verskyn het. Hy het gesê hy glo vas die ANC sal vanjaar se algemene verkiesing wen. “Ons is die enigste organisasie in die hele land wat daartoe verbind is om ons mense se lewens te verbeter,” het hy gesê. Die adjunkpresident, David Mabuza, het steun in die omgewing van Newcastle in die noorde van die provinsie gewerf. Hy is tevrede met die werk wat die ANC doen, veral in KwaZulu-Natal, om eenheid binne die party te bewerkstellig. “Eenheid is ŉ voortdurende proses,” het hy gesê. Intussen het die ANC se Vroueliga in ŉ persverklaring gesê sy president, Bathabile Dlamini, sal die Addington-hospitaal in Durban en die Edendale-hospitaal in Pietermaritzburg besoek om babas in die wêreld te verwelkom wat op 8 Januarie, die ANC se verjaardag, gebore word.